CELEX: 52015PC0463
Language: mt
Date: 2015-09-16
Title: Proposta għal REGOLAMENT TAL-KUNSILL Regolament emendatorju (UE) 2015/323 tat-2 ta' Marzu 2015 dwar ir-regolament finanzjarju applikabbli ghall-11-il Fond Ewropew għall-Iżvilupp

IL-KUMMISSJONI EWROPEA
            Brussell, 16.9.2015
            COM(2015) 463 final
            2015/0213(NLE)
            Proposta għal
            REGOLAMENT TAL-KUNSILL
            Regolament emendatorju (UE) 2015/323 tat-2 ta' Marzu 2015 dwar ir-regolament finanzjarju applikabbli ghall-11-il Fond Ewropew għall-Iżvilupp
            
               
         
         
            
               MEMORANDUM TA’ SPJEGAZZJONI
            
            
               1.
                     IL-KUNTEST TAL-PROPOSTA
            
            
               Il-Ftehim Intern li jistabbilixxi l-ħdax-il Fond Ewropew għall-Iżvilupp (il-11-il FEŻ) daħal fis-seħħ fl-01 ta' Marzu 2015 wara r-ratifika tiegħu mill-Istati Membri kollha.
            
            
               Filwaqt li l-11-il FEŻ mhux inkluż fil-baġit tal-UE u l-pakkett finanzjarju tiegħu huwa determinat fil-Ftehim Intern, il-fondi ser ikunu implimentati skont ir-Regolament Finanzjarju tal-11-il FEŻ, li huwa allinjat b'mod massimu mar-Regolament Finanzjarju u r-Regoli ta’ Applikazzjoni tiegħu.
            
            
               Ir-Regolament Finanzjarju tal-11-il FEŻ ġie adottat fit-02 ta' Marzu 2015 u daħal fis-seħħ fis-06 ta’ Marzu 2015. 
            
            
               Qed tiġi proposta kjarifika għall-arranġamenti ta' bħalissa. Hija tirrifletti l-aktar esperjenza reċenti fir-rigward tal-kontijiet tal-FEŻ.
            
            
               Il-motivazzjoni għal din l-emenda proposta mill-Kummissjoni qed tiġi ppreżentata hawn.
            
            
               2.
                     KONTENUT TAL-PROPOSTA
            
            
               Li tiżgura li l-kontijiet tal-FEŻ tal-Kummissjoni Ewropea (l-Artikolu 22(3) tar-Regolament tal-Kunsill (UE) 2015/323) jinżammu mingħajr ħlas u mgħax negattiv:
            
            
               Skont l-Artikolu 22(3) tar-Regolament tal-Kunsill (UE) 2015/323, il-kontribuzzjonijiet għall-FEŻ għandhom jiġu kkreditati minn kull Stat Membru f'kont speċjali bl-isem “Kummissjoni Ewropea — Fond Ewropew għall-Iżvilupp” miftuħ mal-bank ċentrali ta' dak l-Istat Membru jew tal-istituzzjoni finanzjarja rilevanti maħtura minnu. 
            
            
               Għandu jiġi ċċarat li dawn il-kontijiet speċjali miftuħin mill-Istati Membri f’isem il-Kummissjoni, sabiex fihom jiġu ddepożitati l-kontribuzzjonijiet tal-FEŻ, sakemm ikun hemm il-ħtieġa li jintużaw għal pagamenti, mhux biss għandhom jinżammu mingħajr imposti, iżda wkoll mingħajr imgħax (pożittiv jew negattiv). L-għan ta’ din id-dispożizzjoni huwa li tipprevjeni telf għall-baġit tal-FEŻ. Kwalunkwe imposta applikata għal dawn il-kontijiet tkun ekwivalenti għal tnaqqis tal-fondi disponibbli għall-baġit tal-FEŻ. F’dan ir-rigward, għandu wkoll jiġi evitat imgħax negattiv peress li jkollu l-istess effett negattiv bħall-imposti. Għalhekk, qed jiġi propost li l-Istat Membru konċernat għandu jikkumpensa l-baġit tal-FEŻ għal kwalunkwe ħlas jew imgħax negattiv applikat għall-kont tar-riżorsi tal-FEŻ li jkun fetaħ f’isem il-Kummissjoni skont l-Artikolu 22(3) tar-Regolament tal-Kunsill (UE) 2015/323. 
            
            
               Din l-emenda tkompli tiżgura ulterjorment li l-baġit tal-FEŻ ma jiġix affettwat b’mod negattiv permezz tad-Deċiżjoni 2014/337/UE (BĊE/2014/23) tal-Bank Ċentrali Ewropew tal-5 ta’ Ġunju 2014
                  1
               , li tipprovdi għal rata negattiva ta’ imgħax li tinvolvi obbligu ta’ ħlas għad-detentur tad-depożitu lill-bank ċentrali nazzjonali rilevanti (BĊN) inkluż id-dritt ta’ dak il-BĊN li jiddebita l-kont ta’ depożitu rilevanti tal-gvern, jew permezz ta' deċiżjonijiet simili minn banek ċentrali oħra tal-UE fejn il-fondi tal-FEŻ għandhom jinżammu f’konformità mal-Artikolu 22 tar-Regolament tal-Kunsill (UE) Nru 2015/323. F’dan il-kuntest, għandu jiġi mfakkar li, s’issa, il-Kummissjoni ma talbitx lill-Istati Membri biex jirrimunerraw il-kontijiet tal-FEŻ f’każ ta’ rati pożittivi ta’ depożitu tal-BĊE.
            
            
               2015/0213 (NLE)
            
            
               Proposta għal
            
            
               REGOLAMENT TAL-KUNSILL
            
            
               Regolament emendatorju (UE) 2015/323 tat-2 ta' Marzu 2015 dwar ir-regolament finanzjarju applikabbli ghall-11-il Fond Ewropew għall-Iżvilupp
            
            
               IL-KUNSILL TA' L-UNJONI EWROPEA,
            
            
               Wara li kkunsidra t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, 
            
            
               Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-qafas finanzjarju pluriennali għall-perjodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-Pajjiżi u t-Territorji extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea
                  2
                ('il-Ftehim Intern'), u b'mod partikolari l-Artikolu 10(2) tiegħu,
            
         
         
            
               Wara li kkunsidraw il-proposta mill-Kummissjoni Ewropea,
            
            
               Wara li kkunsidra l-opinjoni tal-Qorti Ewropea tal-Awdituri
                  3
               ,
            
            
               Wara li kkunsidra l-opinjoni tal-Bank Ewropew tal-Investiment dwar id-dispożizzjonijiet li jikkonċernawh
                  4
               ,
            
            
               Billi:
            
            
               (1)Il-Bank Ċentrali Ewropew fil-5 ta' Ġunju 2014 adotta Deċiżjoni
                  5
               , li tipprovdi għal rata negattiva ta’ imgħax li tinvolvi obbligu ta’ ħlas għad-detentur tad-depożitu lill-bank ċentrali nazzjonali rilevanti (BĊN) inkluż id-dritt ta’ dak il-BĊN li jiddebita l-kont ta’ depożitu rilevanti tal-gvern skont dan. Banek ċentrali oħra tal-UE fejn il-fondi tal-FEŻ għandhom jinżammu f’konformità mal-Artikolu 22 tar-Regolament Finanzjarju applikabbli għall-11-il FEŻ adottaw deċiżjonijiet simili.
            
            
               (2)Skont l-Artikolu 22(3) tar-Regolament tal-Kunsill (UE) Nru 2015/323
                  6
                tat-2 ta' Marzu 2015 dwar ir-Regolament Finanzjarju applikabbli għall-ħdax-il-Fond Ewropew għall-Iżvilupp (il-11-il-FEŻ), il-kontribuzzjonijiet għall-FEŻ għandhom jiġu kkreditati minn kull Stat Membru f'kont speċjali bl-isem 'Kummissjoni Ewropea — Fond Ewropew għall-Iżvilupp' miftuħ mal-bank ċentrali ta' dak l-Istat Membru jew tal-istituzzjoni finanzjarja rilevanti maħtura minnu. 
            
            
               (3)Għandu jiġi ċċarat li dawn il-kontijiet speċjali miftuħin mill-Istati Membri f’isem il-Kummissjoni, sabiex fihom jiġu ddepożitati l-kontribuzzjonijiet tal-FEŻ, sakemm ikun hemm il-ħtieġa li jintużaw għal pagamenti għandhom ikunu mingħajr imposti u mgħax. L-għan ta’ din id-dispożizzjoni huwa li tipprevjeni telf għall-baġit tal-FEŻ. Kwalunkwe imposta applikata għal dawn il-kontijiet tkun ekwivalenti għal tnaqqis tal-fondi disponibbli għall-baġit tal-FEŻ. F’dan ir-rigward, għandu wkoll jiġi evitat imgħax negattiv peress li jkollu l-istess effett negattiv bħall-imposti. Għalhekk, l-Istat Membru konċernat għandu jikkumpensa l-baġit tal-FEŻ għal kwalunkwe imposta jew imgħax negattiv applikat għall-kont tar-riżorsi tal-FEŻ li jkun fetaħ f’isem il-Kummissjoni skont l-Artikolu 22(3) tar-Regolament tal-Kunsill (UE) Nru 2015/323.
            
            
               (4)Ir-Regolament (UE) 2015/323 għandu għalhekk jiġi emendat skont dan.
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Artikolu 22 tar-Regolament (UE) 2015/323 jinbidel b'dan li ġej:
            
            
               "Artikolu 22
            
            
               Pagament tal-ħlasijiet parzjali
            
            
               1. Talbiet għall-kontribuzzjonijiet għandhom l-ewwel jużaw l-ammonti stabbiliti għal Fondi Ewropej għall-Iżvilupp preċedenti f'ordni kronoloġiku.
            
            
               2. Il-kontribuzzjonijiet tal-Istati Membri għandhom ikunu espressi f'euro u għandhom ikunu mħallsa f'euro.
            
            
               3. Il-kontribuzzjoni msemmija fil-punt (a) tal-Artikolu 21(7) għandha tiġi kkreditata minn kull Stat Membru f'kont speċjali bl-isem “Kummissjoni Ewropea — Fond Ewropew għall-Iżvilupp” miftuħ mal-bank ċentrali ta' dak l-Istat Membru jew tal-istituzzjoni finanzjarja rilevanti maħtura minnu. L-ammont ta' dawn il-kontribuzzjonijiet għandhom jibqgħu f'dawk il-kontijiet speċjali sakemm ikun jeħtieġ li jsiru l-pagamenti. Il-Kummissjoni għandha tagħmel sforz biex tagħmel kwalunkwe ġbid ta' flus mill-kontijiet speċjali b'tali mod li d-distribuzzjoni tal-assi f'dawk il-kontijiet tibqa' tikkorrispondi għall-koeffiċjent tal-kontribuzzjoni skont il-punt (a) tal-Artikolu 1(2) tal-Fteh im Intern.
            
            
               Il-kontribuzzjoni msemmija fil-punt (b) tal-Artikolu 21(7) ta' dan ir-Regolament għandha tiġi kkreditata minn kull Stat Membru f'konformità mal-Artikolu 53(1).
            
            
               4. Dan il-kont imsemmi fil-paragrafu 3 għandu jkun mingħajr ebda imposta u mgħax. 
            
            
               5. Kull Stat Membru għandu jikkumpensa lill-Kummissjoni għal kwalunkwe imposta jew imgħax negattiv applikati f’dan il-kont fl-ewwel jum tax-xogħol tat-tieni xahar wara l-applikazzjoni ta’ dawn l-imposti jew imgħax negattiv."
            
            
               Artikolu 2
            
         
         
            
               Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  2014/337/UE: Id-Deċiżjoni tal-Bank Ċentrali Ewropew tal-5 ta’ Ġunju 2014 dwar ir-rimunerazzjoni ta’ depożiti, bilanċi u holdings ta’ riżervi eċċessivi (BĊE/2014/23), ĠU L 168, 7.6.2014, p. 115.
               
               
                  
                     (2)
                  ĠU L 210, 6.8.2013, p. 1
               
               
                  
                     (3)
                  ĠU C […], , p. […].
               
               
                  
                     (4)
                  ĠU C […], […], p. […].
               
               
                  
                     (5)
                  2014/337/UE: Id-Deċiżjoni tal-Bank Ċentrali Ewropew tal-5 ta’ Ġunju 2014 dwar ir-rimunerazzjoni ta’ depożiti, bilanċi u holdings ta’ riżervi eċċessivi (BĊE/2014/23), ĠU L 168, 7.6.2014, p. 115.
               
               
                  
                     (6)
                  ĠU L 58, 3.3.2015, p.17